Ilse Steyn (*10 Maart 1947, Stellenbosch -) is ’n Afrikaanse skryfster van gewilde leesstof, wat liefdesverhale, wetenskapfiksie, historiese romans en spanningsverhale insluit. Hoewel Ilse se getroude van Evertse is, skryf sy onder haar nooiensvan Steyn. Ilse Lelong Steyn is op 10 Maart 1947 op Stellenbosch gebore. Haar ma is die bekende aktrise Miems de Bruyn. Sy gaan skool in Johannesburg en studeer daarna tale aan die Universiteit van Stellenbosch. Vir vyf jaar gee sy onderwys in Engels as tweede taal en gaan daarna na Europa om verder te studeer. In Nederland ontmoet sy ’n ou studentevriend, Jan Evertse, met wie sy trou. Hulle bly aanvanklik in Den Haag vir twee jaar, waar sy ’n maandelikse nuusbrief vir die Suid-Afrikaanse Uitsaaikorporasie skryf. Dan keer hulle terug na Stellenbosch, waar sy weer vir twee jaar skoolhou terwyl haar man werk by die universiteit se inligtingstegnologie-afdeling. In hierdie tyd het die egpaar tweelingseuns. Op deeltydse basis doen sy vertalings en gee onderrig in rekenaargeletterdheid aan die universiteit se personeel. Later werk sy vir drie jaar vir die Sportwetenskap-afdeling. Hulle emigreer terug na Nederland, waar hulle weer in Den Haag woon.